Document ID: 32010R0494

UREDBA KOMISIJE (EU) št. 494/2010
z dne 25. maja 2010
o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(d) Uredbe,
ob upoštevanju naslednjega:
(1)
Evropska unija je 15. decembra 2009 parafirala „Ženevski sporazum o trgovini z bananami“, ki je bil sklenjen med Evropsko unijo in Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo in zadeva strukturo in delovanje režima Unije za trgovino z bananami iz oznake KN 0803 00 19 (v nadaljnjem besedilu: sporazum). Sporazum določa pogoje za dokončno poravnavo nerešenih sporov in zahtevkov v STO v zvezi z uvoznim režimom Unije za banane.
(2)
Unija mora v skladu z odstavkom 3(a) sporazuma postopoma znižati carinsko stopnjo za banane, in sicer s 176 EUR na 1 000 kg neto teže na 114 EUR na 1 000 kg neto teže.
(3)
Do začetka veljave sporazuma in v skladu z njegovim odstavkom 8(b) je treba navedene carinske stopnje uporabljati začasno in retroaktivno od dneva podpisa sporazuma pod pogojem, da druge strani sporazuma izpolnjujejo svoje obveznosti.
(4)
Svet je 10. maja 2010 sprejel sklep o podpisu in začasni uporabi sporazuma.
(5)
Zato je treba izvesti prvo znižanje carinske stopnje, določeno v sporazumu, tj. znižanje stopnje na 148 EUR na 1 000 kg neto teže, in zagotoviti, da se bo navedena stopnja uporabljala retroaktivno od 15. decembra 2009 do 31. decembra 2010.
(6)
Po podpisu sporazuma je tako treba ustrezno spremeniti Prilogo I k Uredbi (EGS) št. 2658/87, kakor je bila spremenjena z Uredbo Komisije (ES) št. 1031/2008 (2) in Uredbo Komisije (ES) št. 948/2009 (3).
(7)
Ukrepi, predvideni s to uredbo, so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
V Prilogi I k Uredbi (EGS) št. 2658/87, kakor je bila spremenjena z Uredbo (ES) št. 1031/2008, se v vrstici za oznako KN 0803 00 19„Banane, sveže, razen pisanga“ vnos v stolpcu 3 (Konvencionalna stopnja dajatve) nadomesti s „148 €/1 000 kg/net“.
Člen 2
V Prilogi I k Uredbi (EGS) št. 2658/87, kakor je bila spremenjena z Uredbo (ES) št. 948/2009, se v vrstici za oznako KN 0803 00 19„Banane, sveže, razen pisanga“ vnos v stolpcu 3 (Konvencionalna stopnja dajatve) nadomesti s „148 €/1 000 kg/net“.
Člen 3
Ta uredba začne veljati dan po objavi v Uradnem listu Evropske unije.
Člen 1 se uporablja od 15. decembra 2009.
Člen 2 se uporablja od 1. januarja 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. maja 2010

Labels: 3
17
15